
Vabariigi Valitsuse 7. märtsi 2019. a määruse nr 21 
„Maksukohustuslaste registri põhimäärus“ muutmine


Määrus kehtestatakse maksukorralduse seaduse § 17 lõike 2 alusel.

Vabariigi Valitsuse 7. märtsi 2019. a määruses nr 21 „Maksukohustuslaste registri põhimäärus“ tehakse järgmised muudatused:

1) paragrahvi 53 lõike 2 punktid 10 ja 101 sõnastatakse järgmiselt:
„10) teave kriisiülesandega ameti- või töökohal töötamise või sellisel ameti- või töökohal töötamise kohustuse kohta;
101) teave kriisiolukorra ja riigikaitse seaduse § 85 lõike 2 alusel kindlaks määratud elutähtsa teenuse toimepidevuse tagamise seisukohalt olulisi ülesandeid täitva isiku taustakontrolli läbimise kohustuse kohta;“;

2) paragrahvi 68 lõige 4 sõnastatakse järgmiselt:
„(4) Osaledes kriisiülesandega ameti- või töökohtadel töötavate või nendel töötamise kohustusega isikute üle arvestuse pidamisel, vahetab töötamise register andmeid tsiviiltoetuse registri, kaitseväekohustuslaste registri ning riigi personali- ja palgaarvestuse andmekoguga.“;

3) paragrahvi 68 täiendatakse lõikega 5 järgmises sõnastuses:
„(5) Osaledes kriisiolukorra ja riigikaitse seaduse § 85 lõikes 7 sätestatud taustakontrolli teenuse toimimise tagamises, vahetab töötamise register andmeid tsiviiltoetuse registriga.“.

